Mäkelä-Nummelan sihti hävisi SM-finaalissa - ESS.fi
Urheilu 6.8.2017 Päivitetty: 6.8.2017
Mäkelä-Nummelan sihti hävisi SM-finaalissa
Olympiavoittaja Satu Mäkelä-Nummelan finaaliammunta meni penkin alle SM-trapissa Orimattilassa. Isäntäseuraa edustava Mäkelä-Nummela putosi peruskilpailun jaetulta piikkipaikalta lopulta viidenneksi.
Naisten SM-kultaa juhli Mopsi Veromaa, joka lähti finaaliin kolmen laukauksen takamatkalta Mäkelä-Nummelaan.
- Ei lähtenyt pätkääkään kulkemaan. Peruskilpailu oli ihan ok, mutta tänään oli sellaista huisaisai-meininkiä, Mäkelä-Nummela kuvaili.
Orimattilalaisen peruskilpailun tulos oli 70. Finaalissa kiekot eivät enää rikkoutuneet samaan tahtiin. Kilpailun epävakaa keli ei ollut Mäkelä-Nummelan mukaan syynä heikkoon finaalisuoritukseen.
- Joskus se ei vaan lähde, ja tänään se ei lähtenyt, Mäkelä-Nummela kertasi.
Heinäkuun lopulla trapin EM-pronssia napannut Mäkelä-Nummela suuntaa katseensa seuraavaksi ensi kuussa järjestettäviin haulikkoammunnan MM-kisoihin. Kalenteriin mahtuu yksi valmistava kilpailu ennen seuraavia arvokisoja.
- Nyt alkaa kolmen viikon loma, ja viikkoon en ainakaan ammu yhtään, koska lähden pohjoiseen, Mäkelä-Nummela tuumasi.
Törnroos vasta yhdeksäs
Lahden Ampumaseuraa edustava Vesa Törnroos teki omien sanojensa mukaan ”amatöörimäisiä virheitä” miesten trap-kilpailussa. Törnroos oli lopputuloksissa yhdeksäs peruskilpailun tuloksella 112. Voiton vei Antti Helin.
- Vika löytyi näiden kuulosuojaimien välistä. Tein jo lauantaina tosi tyhmiä virheitä. Ei vaan riitä, kun hölmöilee näin, Törnroos harmitteli.
SM-trap oli Törnroosille välikilpailu kaksien arvokisojen välissä. Kauden päätavoite on Mäkelä-Nummelan tapaan tulevissa MM-kilpailuissa. Sitä ennen Törnroos hioo virettään harjoitusradalla Heinolassa ja Lahdessa.
- Olen kyllä tosi hyvällä mielellä, sillä tiedän, mitä olen tekemässä. Kartalla ollaan, ja tiedän, missä viat ovat. Harjoitellaan nyt sopivasti. Kyllä olen paremmassa kunnossa kuin tämä tulos antaa olettaa, Törnroos vakuutti.
Kilpailun jälkeen Törnroos kiiruhti kotiin. Siellä odotti kuukauden ikäinen taapero hoidettavaksi.
- Paras palkinto on jo kotona, niin mikäs tässä, rennoin mielin saa ampua, Törnroos hymyili.